У праграме пастаноўкі дарослыя, дзіцячыя і для ўсёй сям’і. Гледачоў чакаюць спектаклі на беларускай, рускай, польскай, літоўскай (з сінхронным перакладам на рускую), украінскай і сербскай мовах, а таксама некалькі спектакляў наогул без словаў. Беларусь на фестывалі будуць прадстаўляць, акрамя гаспадароў, таксама мінскі, брэсцкі і віцебскі тэатры. Польшчу прадставяць Ломжа, Беласток і Жэшув, Літву – Коўна, Клайпеда і Вільня, Украіну – Хмяльніцкі і Роўна. Найбольш тэатраў прыедзе з Расіі, бо ажно пяць: з Арэнбурга, Архангельска, Краснадара, Волагды і Іванава. Гэтаксама чакаюцца трупы з Балгарыі, Эстоніі, Сербіі і Чэхіі. Геаграфія, у параўнанні з мінулым годам, павялічылася амаль у два разы. У праграме, акрамя спектакляў, таксама прэзентацыя кнігі Барыса Галдоўскага “Гісторыя беларускага тэатра лялек”, лекцыя польскага гісторыка тэатра лялек і тэатральнага крытыка, прафесара Варшаўскай тэатральнай акадэміі Марэка Вашкеля, а таксама канцэрт гурта “SoUNDUK”.